BCPG ตั้งเป้า “อีบิทด้า” ปีนี้โต 35% ลุยปิดดีลซื้อกิจการ
BCPG ตั้งเป้าอีบิทด้าปี 65 โต 25-35% จากพอร์ตลงทุนในโรงไฟฟ้าประเทศญี่ปุ่น และขยายกำลังผลิตด้วยการซื้อกิจการทั้งในและต่างประเทศ คาดใช้เงินลงทุนราว 3-4 หมื่นลบ.
BCPG ตั้งเป้าอิบิทด้าปี 65 โต 25-35% จากพอร์ตลงทุนในโรงไฟฟ้าประเทศญี่ปุ่น และขยายกำลังผลิตด้วยการซื้อกิจการทั้งในและต่างประเทศ คาดใช้เงินลงทุนราว 3-4 หมื่นลบ.
11 พ.ค. 2565

นายนิวัติ อดิเรก ประธานเจ้าหน้าที่บริหารและกรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า ภาพรวมผลการดำเนินงานในงวดไตรมาส 1/2565 บริษัทมีรายได้รวมอยู่ที่ 1,159 ล้านบาท เพิ่มขึ้น 10.7% เมื่อเทียบกับช่วงเดียวกันของปีก่อน มีกำไรสุทธิอยู่ที่ 1,363 ล้านบาท ซึ่งเพิ่มขึ้นจากไตรมาสที่ 1/2564 และไตรมาสที่ 4/2564 อยู่ที่ 160.4% และ 473.4% โดยส่วนใหญ่เกิดจากกำไรจากการขายหุ้นโรงไฟฟ้าพลังงานความร้อนใต้พิภพในอินโดนิเซีย
ขณะที่มีกำไรจากการดำเนินงานปกติที่ 516.70 ล้านบาท เติบโตจากไตรมาสที่ 1/2564 อยู่ที่ 5.7% โดยมีปัจจัยสนับสนุนจากการดำเนินงานของโรงไฟฟ้าพลังน้ำ “Nam San 3A” และ “Nam San 3B” เพิ่มขึ้นจากปริมาณน้ำฝนที่ตกมากขึ้นจากพายุฤดูร้อนในระหว่างไตรมาส รวมถึงการรับรู้ผลการดำเนินงานของโรงไฟฟ้าพลังงานแสงอาทิตย์ชิบะ ในประเทศญี่ปุ่น ที่เปิดดำเนินการขายไฟฟ้าเชิงพาณิชย์ (COD) กำลังการผลิตตามสัญญา 20 เมกะวัตต์ เมื่อวันที่ 1 พฤศจิกายน 2564 ที่ผ่านมา และส่วนแบ่งกำไรจากเงินลงทุนในโรงไฟฟ้าพลังงานลมที่ประเทศฟิลิปปินส์เพิ่มขึ้น
“โดยภาพรวมผลการดำเนินงานในไตรมาส 1/2565 ยังคงเป็นไปตามที่บริษัทได้ประมาณการไว้ และยังรักษาความสามารถในการทำกำไรไว้ได้เป็นอย่างดี และบริษัทคาดว่าในไตรมาส 2/2565 น่าจะมีทิศทางที่ดีต่อเนื่อง โดยเฉพาะได้มีการทยอยเปิดดำเนินการขายไฟฟ้าเชิงพาณิชย์ และโรงไฟฟ้าพลังงานแสงอาทิตย์ในญี่ปุ่นเพิ่มเติมอีก 2 แห่ง กำลังการผลิตรวม 45 เมกะวัตต์ ในช่วงต้นปีที่ผ่านมาขณะเดียวกันการเข้าสู่ช่วงไฮซีซั่นของโรงไฟฟ้าพลังงานลมในประเทศฟิลิปปินส์ จะช่วยทำให้มีปริมาณการผลิตที่เพิ่มขึ้นด้วย ซึ่งปัจจุบันบริษัทมีกำลังการผลิตทั้งหมด 1,108 เมกะวัตต์ เปิดดำเนินการขายไฟฟ้าเชิงพาณิชย์ (COD) เรียบร้อยแล้ว 345 เมกะวัตต์ อยู่ระหว่างพัฒนา 764 เมกะวัตต์ โดยคาดว่าจะสามารถเปิดดำเนินการเชิงพาณิชย์ได้ทั้งหมดภายในปี 2568” นายนิวัติ กล่าว
สำหรับการดำเนินธุรกิจในปี 2565 บริษัทได้ตั้งเป้ากำไรก่อนจะหักภาษีดอกเบี้ย ค่าเสื่อมราคา และค่าตัดจำหน่าย (EBITDA) จะเติบโตประมาณ 25-35% จากปีก่อน เนื่องจากคาดว่าจะมีการรับรู้ EBITDA จากพอร์ตการลงทุนในโรงไฟฟ้าที่ประเทศญี่ปุ่นเข้ามาอย่างโดดเด่น ขณะเดียวกันปีนี้มีแผนที่จะลงทุนซื้อกิจการทั้งในประเทศและต่างประเทศเพิ่มเติม ซึ่งคาดว่าจะใช้เงินลงทุนประมาณ 30,000-40,000 ล้านบาท